
МИНИСТЕРСКИЯ СЪВЕТ НА
РЕПУБЛИКА БЪЛГАРИЯ


Д  О  К  Л  А  Д
от
АЛЕКСАНДЪР ПУЛЕВ
ЗАМЕСТНИК-МИНИСТЪР ПРЕДСЕДАТЕЛ И
МИНИСТЪР НА ИКОНОМИКАТА, ИНВЕСТИЦИИТЕ И ИНДУСТРИЯТА

ОТНОСНО: проект на Закон за изменение и допълнение на Закона за забрана на химическото оръжие и за контрол на токсичните химически вещества и техните прекурсори (Обн. - ДВ, бр. 8 от 2000 г.; изм. и доп., бр. 75 от 2002 г.; бр.11 от 2007 г.; бр. 82 от 2009 г.; бр. 26 от 2011 г.; бр. 14 от 2015 г.; бр. 63 от 2019 г., бр. 23 и 41 от 2024 г.)

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ДАМИ И ГОСПОДА МИНИСТРИ,

На основание на чл. 31, ал. 2 от Устройствения правилник на Министерския съвет и на неговата администрация (УПМСНА), внасям за разглеждане Проект на решение на Министерския съвет за одобряване проект на Закон за изменение и допълнение на Закона за забрана на химическото оръжие и за контрол на токсичните химически вещества и техните прекурсори.
Предлаганият на Вашето внимание проект за изменение и допълнение на  Закона за забрана на химическото оръжие и за контрол на токсичните химически вещества и техните прекурсори (ЗЗХОКТХВТП) е изготвен въз основа на изискванията на чл. 16, ал. 2 във връзка с чл. 12, ал. 1 от Закона за ограничаване на административното регулиране и административния контрол върху стопанската дейност по отношение на регламентирането на изискуемите документи за издаване на удостоверения за регистрация за производство, преработване или употреба на химически вещества в закона. Действащото законодателство в тази област са Законът за забрана на химическото оръжие и за контрол на токсичните химически вещества и техните прекурсори (ЗЗХОКТХВТП) и Наредба № 16-437 от 04.05.2007 г. за условията и реда за извършване на дейности с токсичните химически вещества и техните прекурсори. В чл. 2, ал.3 от Наредба № 16-437 от 04.05.2007 г. за условията и реда за извършване на дейности с токсичните химически вещества и техните прекурсори са определени документите, които следва да се подават от лицата, кандидатстващи за регистрация. 
[bookmark: _GoBack]Законопроектът е включен под № 24 в Приложението към Решение на Министерския съвет № 414/2026 за приемане на Законодателна програма на Министерския съвет за периода май-юни 2026 г.
	Във връзка със спазване изискванията на Закона за ограничаване на административното регулиране и административния контрол върху стопанската дейност е необходимо в ЗЗХОКТХВТП да се регламентират изискуемите документи за издаване на удостоверение. Удостоверенията за регистрация за производство, преработване или употреба по чл. 6, 7 и 8 се издават от Междуведомствената комисия за експортен контрол и неразпространение на оръжията за масово унищожение към министъра на икономиката, инвестициите и индустрията. Лицата по чл. 6, 7 и 8, кандидатстващи за регистрация на производство, преработване или употреба, представят в Междуведомствената комисия документи при условия и по ред, определени с наредба на министъра на икономиката, инвестициите и индустрията.
	Предвид спецификата на химическите вещества, включени в Приложенията на ЗЗХОКТХВТП за производство, преработване или употреба на химически вещества и това, че те могат да бъдат използвани освен за законни мирни цели, но и за цели, свързани с разработването, производството, натрупването и употребата на химическо оръжие е създаден публичен регистър, който включва: наименованието на регистрираното лице; единен идентификационен код на регистрираното лице; номерът и датата на издаденото удостоверение за регистрация и срокът му на валидност и датата на прекратяване на регистрацията. 
Предложеният проект на акт няма да доведе до въздействие върху държавния бюджет, поради което е приложена финансова обосновка съгласно Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация.
За изпълнението на проекта на акт не са необходими допълнителни разходи/трансфери/други плащания по бюджета на Министерството на икономиката, инвестициите и индустрията.
На проекта е извършена частична предварителна оценка на въздействието по чл. 20, ал. 2 от Закона за нормативните актове. Оценката е съгласувана с дирекция „Модернизация на администрацията“ в Администрацията на Министерския съвет, в съответствие с чл. 30б от УПМСНА.
Законопроектът е публикуван на Интернет страницата на Министерство на икономиката, инвестициите и индустрията за обществено обсъждане и на Портала за обществени консултации, съгласно чл. 26, ал. 3 от Закона за нормативните актове. 
Проектът на Решение на Министерския съвет е съгласуван по реда на чл. 32, ал. 1 от УПМСНА, като направените целесъобразни бележки са отразени, съгласно приложената таблица.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ДАМИ И ГОСПОДА МИНИСТРИ,
С оглед изложеното и на основание чл. 8, ал. 4, т. 1 от УПМСНА, предлагам Министерският съвет да разгледа и приеме проекта на Решение на Министерския съвет за одобряване на законопроект за изменение и допълнение на Закона за забрана на химическото оръжие и за контрол на токсичните химически вещества и техните прекурсори.
ПРИЛОЖЕНИЯ:
1.	Проект на Решение на Министерския съвет за одобряване на законопроект
2.	Проект на Закон за изменение и допълнение на Закона за забрана на химическото оръжие и за контрол на токсичните химически вещества и техните прекурсори 
3.	Проект на Мотиви към законопроекта
4.	Финансова обосновка
5.	Справка за отразените становища по чл. 32 от УПМСНА
6.	Съгласувателни писма
7.	Съобщение за средствата за масово осведомяване
8. Справка за отразяване на постъпилите предложения и становища от обществените консултации
9. Частична предварителна оценка на въздействието



АЛЕКСАНДЪР ПУЛЕВ 
Заместник-министър председател и 
министър на икономиката, инвестициите и индустрията 	

1

2

image1.emf
X


